ལམ་རིམ་གྱི་སྔོན་འགྲོ་དང་སྐྱབས་འགྲོ་སེམས་བསྐྱེད་བྱེད་ཚུལ་སོགས་ཁ་ཤས།
༄༅།  ། ལམ་རིམ་གྱི་སྔོན་འགྲོ་དང་སྐྱབས་འགྲོ་སེམས་བསྐྱེད་
བྱེད་ཚུལ་སོགས་ཁ་ཤས་བཞུགས་སོ།  །  ༄༅༅།  ། ན་མོ་གུ་རུ་བྷྱ།  སྐྱོན་བྲལ་ཡོན་ཏན་ཀུན་གྱི་གཏེར།  ། མི་འཇིགས་བཞི་ལྡན་ཤཱཀྱའི་གཙོ།  ། ཐུབ་དབང་ཉི་མའི་གཉེན་དེ་ལ།  ། གུས་པས་བཏུད་དེ་དམ་ཆོས་བཤད།  ། འདིར་སྐྱབས་འགྲོ་གཙོ་བོར་བྱས་ནས་ལམ་རིམ་གྱི་སྔོན་འགྲོ་སྦྱོར་ཆོས་མདོར་བསྡུས་ཙམ་ནི།  གནས་ཁང་སོགས་ཕྱག་བདར་ལེགས་པར་བྱས།  སྟེགས་ཀྱི་ཁར་ཐུབ་དབང་གི་སྐུ་བཟོ་ལེགས་པ་ཞིག་བཞུགས་སུ་བཅུག། དེའི་མདུན་དུ་ཡོན་ཆབ་ལ་སོགས་པ་མཆོད་པ་གཙང་མ་གང་འབྱོར་ཕུལ།  སྟན་རྒྱབ་མཐོ་ལ་མདུན་ཡུད་ཙམ་དམའ་བ་ཞིག་བཏིང་སྟེ་དེའི་སྟེང་ལུས་རྣམ་སྣང་གི་ཆོས་བདུན་དང་ལྡན་པར་བྱས་ལ་འཁོད།  རང་གི་མཐའ་སྐོར་དུ་ཕ་མ་ལ་སོགས་པའི་སེམས་ཅན་ཐམས་ཅད་ཡོད་པར་བསམས་ལ་དབུགས་ཁུག་པ་ཉེར་གཅིག་བགྲང་བའམ་མ་ཤེས་ཀྱང་ཆད་པའི་སྐྱོན་མེད།  ཀུན་སློང་བཅོས་པ་ནི།  ༈བདག་ཐོག་མ་མེད་པ་ནས་འཁོར་བར་འཁྱམས།  སྡུག་བསྔལ་དཔག་ཏུ་མེད་པ་མྱོང་།  ཆོས་དང་མཇལ་བའི་ལུས་རྟེན་ཐོབ་པ་ནི་ད་རེས་ཙམ།  ད་རེས་ལུས་རྟེན་འདི་ཡང་ངེས་པར་འཆི་དགོས་ཤིང་ནམ་འཆི་ངེས་པ་མེད་པས་དོ་ནུབ་ཉིད་དུ་འཆི་བ་ཤས་ཆེ།  འཆི་དུས་སུ་སྐྱབས་འགྲོ་ལ་སོགས་པ་དམ་པའི་ཆོས་ཀྱིས་ཕན་པ་མ་གཏོགས་ཚེ་འདིའི་བྱ་བྱེད་གཞན་གྱིས་ཕན་པ་མེད།  སྐྱབས་འགྲོ་ལ་སོགས་པ་ཚེ་ཕྱི་མར་ཕན་པའི་ཆོས་ཙམ་བྱས་ཏེ་ཚེ་ཕྱི་མར་ལྷ་དང་མིར་སྐྱེས་ཀྱང་ཡང་འདོད་ཆགས་ལ་སོགས་པ་མངོན་གྱུར་དུ་སྐྱེས་ནས་སྡིག་ལས་བསགས་ཤིང་ཤི་དགོས།  འཁོར་བ་ལས་ཐར་པའི་ཕྱིར་དུ་ངེས་འབྱུང་གི་ཚུལ་ཁྲིམས་བླངས་ནས་བསྲུང་བ་སོགས་ཀྱིས་རང་ཉིད་འཁོར་བ་ལས་ཐར་ཡང་སེམས་ཅན་ཚོ་རང་གིས་འདྲེན་མི་ནུས།  སེམས་ཅན་ཚོ་འཁོར་བའི་སྡུག་བསྔལ་མྱོང་དུ་བཅུག། རང་བདེ་མོར་སྡོད་པ་དེ་( ༢༣༧ )འདྲ་ག་ལ་རུང་།  ད་ལྟ་མི་ལུས་རིན་པོ་ཆེ་རྙེད།  ཐེག་པ་ཆེན་པོའི་བསྟན་པ་ཡོངས་རྫོགས་དང་མཇལ་བའི་དུས་ཡིན་པས་ངས་ནི་ཚེ་འདིའི་བདེ་བ་ཙམ་ཡང་མི་བསྒྲུབ།  དེ་ཚོ་ཤས་ཆེ་བ་ངན་སོང་གི་རྒྱུ་ཡིན།  འཁོར་བར་འཁོར་བའི་རྒྱུ་ཡང་མི་བསྒྲུབ།  སྡུག་བསྔལ་ཟད་རྒྱུ་མེད་པ་མྱོང་བའི་རྒྱུ་ཡིན།  རང་གཅིག་པུའི་བདེ་བ་ཡང་མི་བསྒྲུབ།  ཕ་མ་དྲིན་ཅན་ལ་དྲིན་གཟོ་མེད་པ་ཆོས་པའི་ནང་གི་མ་རབས་ཐ་ཆད་ཡིན་པས།  ག་རེ།  ད་ངས་ནམ་མཁའ་དང་མཉམ་པའི་ཕ་མ་སེམས་ཅན་ཐམས་ཅད་འཁོར་བ་ལས་འདྲེན།  སངས་རྒྱས་ཀྱི་གོ་འཕང་ལ་འགོད།  དེ་ལ་སྔོན་དུ་ང་རང་གིས་སངས་རྒྱས་ཐོབ་དགོས་པས་མ་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་གོ་འཕང་ཐོབ་པར་བྱ།  དེའི་ཆེད་དུ་དམ་པའི་ཆོས་བྱའོ་སྙམ།  དེ་ནས།   རང་གི་མདུན་གྱི་ནམ་མཁར་སེངྒེ་ཆེན་པོ་བརྒྱད་ཀྱིས་བཏེག་པའི་རིན་པོ་ཆེའི་ཁྲི་རྒྱ་ཆེན་པོ་ཞིག་གི་དབུས་སུ་སེངྒེའི་ཁྲི་ཆུང་ངུ་ཞིག་གི་སྟེང་དུ་རྩ་བའི་བླ་མ་ཐུབ་པའི་དབང་པོ་བཞུགས།  དེ་ལས་འོད་ཟེར་དཔག་མེད་འཕྲོས་པའི་སྟེང་ཕྱོགས་སུ་ཉམས་ལེན་བྱིན་རླབས་བརྒྱུད།  གཡས་ཕྱོགས་སུ་རྒྱ་ཆེན་སྤྱོད་པའི་བརྒྱུད།  གཡོན་ཕྱོགས་སུ་ཟབ་མོ་ལྟ་བའི་བརྒྱུད།  མདུན་དུ་སེང་ཁྲི་ཆུང་ངུ་ཞིག་གི་སྟེང་དུ་རྩ་བའི་བླ་མ་དང་།  རྩ་བའི་བླ་མའི་གཡས་གཡོན་དུ་ཆོས་འབྲེལ་དངོས་ཐོབ་ཀྱི་བླ་མ་བཅས་དང་།  དེ་ཐམས་ཅད་ཀྱི་མཐའ་སྐོར་དུ་བླ་མེད་ཀྱི་ལྷ་ཚོགས།  རྣལ་འབྱོར་རྒྱུད་ཀྱི་ལྷ་ཚོགས།  སྤྱོད་པའི་རྒྱུད་ཀྱི་ལྷ་ཚོགས།  བྱ་བའི་རྒྱུད་ཀྱི་ལྷ་ཚོགས།  སངས་རྒྱས་རྣམས་དང་།  བྱང་ཆུབ་སེམས་དཔའ་རྣམས་དང་།  རང་རྒྱལ་རྣམས་དང་།  ཉན་ཐོས་རྣམས་དང་།  དཔའ་བོ་དཔའ་མོ་རྣམས་དང་།  ཆོས་སྐྱོང་སྲུང་མ་རྣམས་དང་།  གྲྭ་བཞི་རུ་ཡུལ་འཁོར་སྲུང་སོགས་རྒྱལ་ཆེན་བཞི་དང་།  ཐམས་ཅད་སོ་སོའི་མདུན་དུ་ལུང་རྟོགས་ཀྱི་ངོ་བོ་ཆོས་པོ་ཏི་རེ་བཞུགས།  དེ་ཐམས་ཅད་བླ་མའི་རྣམ་འཕྲུལ་ཡིན།  ཐམས་ཅད་སྐྱབས་གནས་ཀུན་འདུས་ཡིན།  ཐམས་ཅད་ཐུགས་དགྱེས་ནས་འཛུམ་འཛུམ་མཛད་བཞིན་ཡོད་སྙམ།  དཀོན་མཆོག་རིན་པོ་ཆེ་ཡོན་ཏན་བསམ་གྱིས་མི་ཁྱབ།  སྔོན་བསོད་ནམས་དང་ཡེ་ཤེས་ཀྱི་ཚོགས་གྲངས་མེད་པ་བསགས་པས་ད་ལྟ་སངས་རྒྱས་སྐུ་ཉི་མ་ཤར་བ་ལྟ་བུ་འཇིག་རྟེན་ཐམས་ཅད་འོད་ཀྱིས་འགེངས་པར་བྱེད།  མཇལ་བ་ཙམ་གྱིས་མ་རིག་པའི་མུན་པ་སེལ།  གསུང་སྨན་མཆོག་བདུད་རྩི་དང་འདྲ།  ཐོས་པ་ཙམ་གྱིས་ཉོན་མོངས་པའི་ནད་སེལ་བར་བྱེད།  ཐུགས་ཤེས་བྱ་ཐམས་ཅད་མངོན་སུམ་གཟིགས།  ཐུགས་རྗེ་ཆེན་པོས་སེམས་ཅན་ཀུན་ལ་བཅིངས།  འཕྲིན་ལས་ནམ་མཁས་གར་ཁྱབ་ཏུ་ཁྱབ།  དམ་པའི་ཆོས་སྒྲིབ་པ་ཐམས་ཅད་དང་བྲལ་ཞིང་སྒྲིབ་པ་ཐམས་ཅད་ཀྱི་གཉེན་པོར་གྱུར་པ་ཡིན་པས་སུས་ཉམས་སུ་བླངས་ཀྱང་སྒྲིབ་པ་ལས་རིམ་གྱིས་གྲོལ་ཏེ་སྒྲིབ་པ་ཐམས་ཅད་དང་བྲལ་བའི་ཆོས་དབྱིངས་ལ་སྦྱོར་བར་བྱེད།  འཕགས་པའི་དགེ་འདུན་རྣམས་ཀྱིས་ལམ་སྣ་འདྲེན་ཞིང་ལྟ་སྤྱོད་མཐུན་པའི་གྲོགས་མཛད་དེ་སོ་སོ་སྐྱེ་བོ་ཆོས་ཉམས་སུ་ལེན་པ་རྣམས་ཆོས་ལས་མི་ཉམས་པར་མཛད་པ་ཡིན།  མདོར་ན་འཇིག་རྟེན་འདི་ན་བདེ་དགེ་ཅི་ཙམ་ཡོད་པ་ཐམས་ཅད་དཀོན་མཆོག་གསུམ་གྱི་ཐུགས་རྗེ་ལས་མ་བྱུང་བ་མེད།  ང་ཚོ་ཡང་དཀོན་མཆོག་གསུམ་དང་མཉམ་པ་ནམ་ཡོང་ན་ཨང་།  བདག་ནམ་འཆི་མི་ཤེས།  དེ་རིང་ཕལ་ཆེར་འཆི།  སྔོན་ཐོག་མ་མེད་ནས་སྡིག་པ་ལ་ཚད་མེད་པ་བསགས།  ཚེ་འདི་ལ་ནི་དེ་བས་ཀྱང་བསགས་ཚབས་ཆེ་བ་འདྲ་པོ་ཡོད།  ཉོན་མོངས་ཆེ་ཆུང་ལ་ནི་བལྟས་པ་འདི་ག་རེད།  ད་ལྟ་ཤི་ན་ངན་སོང་ལས་འོས་མི་འདུག། ངན་སོང་གི་སྡུག་བསྔལ་ནི་བཟོད་ཐབས་མེད།  དགེ་( ༢༣༨ )བའི་ལས་འགའ་ཞིག་གི་དབང་གིས་མི་ཞིག་ཏུ་སྐྱེས་ན་ཡང་ཆོས་སྒྲ་རྣ་བས་མི་གོ་བའི་སར་སྐྱེ།  ཡང་སྡིག་པ་གསོག་པ་ལས་ཡོང་རྒྱུ་མེད།  དེ་འདྲ་མིན་པ་ཡུལ་དབུས་ཡིན་ཀྱང་ཤན་པ་རྔོན་པ་ཁྲམ་པ་རྐུན་མ་སྐྱེ་དམན་ཟ་མ་མ་ནིང་སོགས་དང་།  སེར་རྨོ་བ་ཡིན་ཀྱང་དཀོར་ཤ་སྟག་ལ་འབགས་མཁན་ང་འདྲ་ཞིག་ཏུ་སྐྱེས་ན་ག་འདྲ་བྱེད།  དགེ་བ་ཙམ་བྱས་ཀྱང་ཕལ་ཆེར་དོན་མེད་ལ་འགྲོ།  བདག་ཇི་ལྟ་བ་བཞིན་དུ་སེམས་ཅན་ཐམས་ཅད་ཀྱང་དེ་གའི་རང་བཞིན་ཡིན་པས་སྙིང་རེ་རྗེ།  སེམས་རེ་སྐྱོ།  བདག་དང་ཕ་མ་སེམས་ཅན་ཐམས་ཅད།  དཀོན་མཆོག་གསུམ་མཁྱེན།  ད་ལྟ་ཉིད་ནས་བསྐྱབ་ཏུ་གསོལ་སྙམ།  བདག་དང་སེམས་ཅན་ཐམས་ཅད་བླ་མ་ལ་སྐྱབས་སུ་མཆིའོ།  ། ཞེས་ཚར་གང་མང་བརྗོད་དེ་བླ་མ་རྣམས་ཀྱི་སྐུ་ལས་བདུད་རྩི་དང་འོད་ཟེར་བྱུང་ནས་སྡིག་སྒྲིབ་ཐམས་ཅད་དག། བྱིན་རླབས་དང་རྟོགས་པ་ཐོབ་བྱུང་སྙམ་དུ་བསམ་རྒྱུ་བྱུང་ན་ལེགས།  དེ་ནས།   སངས་རྒྱས་ལ་སྐྱབས་སུ་མཆིའོ།  ། ལན་གང་མང་བརྗོད་དེ་སངས་རྒྱས་རྣམས་ཀྱི་སྐུ་ལས་བདུད་རྩི་འབེབས་སྦྱངས་བྱེད།   ཆོས་ལ་སྐྱབས་སུ་མཆིའོ།  ། ཞེས་ལན་གང་མང་བརྗོད་དེ་ཆོས་པོ་ཏི་རྣམས་ལས་བདུད་རྩི་འབེབས་སྦྱངས་བྱེད།   དགེ་འདུན་ལ་སྐྱབས་སུ་མཆིའོ།  ། ཞེས་ལན་གང་མང་བརྗོད་དེ་བྱང་སེམས་ཉན་རང་སོགས་དང་ཆོས་སྲུང་རྣམས་ཀྱི་སྐུ་ལས་བདུད་རྩི་འབེབས་སྦྱངས་བྱེད།  བྲེལ་བ་སོགས་བྱུང་ཚོགས་འདོན་བྱེད་པ་བཞིན་དུ་ཐམས་ཅད་དཀྱུས་གཅིག་ལ་བརྗོད་དེ་ཐམས་ཅད་ལས་མཉམ་དུ་བདུད་རྩི་འབེབས་སྦྱངས་བྱེས་པས་ཆོག། སངས་རྒྱས་ཆོས་དང་ཚོགས་ཀྱི་མཆོག་རྣམས་ལ།  ། བྱང་ཆུབ་བར་དུ་བདག་ནི་སྐྱབས་སུ་མཆི།  ། ཞེས་ལན་གང་མང་བརྗོད་དེ་ཚོགས་ཞིང་ཐམས་ཅད་ཀྱི་སྐུ་ལས་བདུད་རྩི་དང་འོད་ཟེར་བྱུང་ནས་རང་གཞན་སེམས་ཅན་ཐམས་ཅད་ལ་ཐིམ་པས་སྡིག་སྒྲིབ་དག། བྱིན་རླབས་དང་རྟོགས་པ་ཐོབ་བྱུང་སྙམ་དུ་བསམས།  བདག་གི་སྦྱིན་སོགས་བགྱིས་པ་འདི་དག་གིས།  ། འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག། ཞེས་ལན་གང་མང་བརྗོད་དེ་བླ་མ་ཐུབ་པའི་དབང་པོ་ཐུགས་དགྱེས་ནས་རང་འདྲ་གཉིས་པ་ཞིག་ཆད་དེ་རང་ལ་ཐིམ་པས་སྐད་ཅིག་ཉིད་ལ་ཐུབ་པའི་དབང་པོའི་སྐུར་མངོན་པར་རྫོགས་པར་སངས་རྒྱས་སོང་སྙམ་དུ་བསམས།  རང་གི་སྐུ་ལས་འོད་ཟེར་འཕྲོས།  སྣོད་བཅུད་ཐམས་ཅད་ལ་ཕོག་པས་སྣོད་ཐམས་ཅད་དག་པའི་ཞིང་བཅུད་ཀྱི་སེམས་ཅན་ཐམས་ཅད་སངས་རྒྱས་ཀྱི་གོ་འཕང་ལ་འཁོད་སོང་།  ཡག་པོ་བྱུང་སྙམ་དུ་དགའ་བ་བསྒོམ།  དེ་ནས་ཚད་མེད་བཞི་བསྒོམ་ཚུལ་ནི།  སེམས་ཅན་ཐམས་ཅད་ཉེ་རིང་ཆགས་སྡང་དང་བྲལ་བའི་བཏང་སྙོམས་ལ་གནས་ན་ཅི་མ་རུང་།  གནས་པར་གྱུར་ཅིག། གནས་པ་ཞིག་བདག་གིས་བྱའོ།  ། དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ།  སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་ན་ཅི་མ་རུང་།  ལྡན་པར་གྱུར་ཅིག། ལྡན་པ་ཞིག་བདག་གིས་བྱའོ།  ། དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ།  སེམས་ཅན་ཐམས་ཅད་སྡུག་བསྔལ་དང་སྡུག་བསྔལ་གྱི་རྒྱུ་དང་བྲལ་ན་ཅི་མ་རུང་།  བྲལ་བར་གྱུར་ཅིག། བྲལ་བ་ཞིག་བདག་གིས་བྱའོ།  ། དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ།  ། སེམས་ཅན་ཐམས་ཅད་སྡུག་བསྔལ་མེད་པའི་བདེ་བ་དང་མ་བྲལ་ན་ཅི་མ་རུང་།  མི་འབྲལ་བར་གྱུར་ཅིག། མི་འབྲལ་བ་ཞིག་བདག་གིས་བྱའོ།  ། དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ།  ཞེས་ཚར་གསུམ་རེ་ཙམ་བརྗོད་ཅིང་བསམ།  དེའི་ཚེ་ཚོགས་ཞིང་རྣམས་ཀྱི་སྐུ་ལས་བདུད་རྩི་དང་འོད་ཟེར་བྱུང་ནས་རང་གཞན་སེམས་ཅན་ཐམས་ཅད་ཀྱི་སྡིག་སྒྲིབ་དག། ཚད་མེད་བཞིའི་རྟོགས་པ་དང་བྱིན་རློབས་ཐོབ་བྱུང་སྙམ་དུ་བསམ།  བདུད་རྩི་འབེབས་སྦྱངས་དེ་ཕུན་སུམ་ཚོགས་པའི་ཡན་ལག་ཡིན།  གོང་འོག་ཐམས་ཅད་དུ་མ་བྱུང་ཡང་ཆད་པའི་སྐྱོན་མེད།  དེ་ནས་ཁྱད་པར་གྱི་སེམས་བསྐྱེད་ནི།  མ་སེམས་ཅན་ཐམས་ཅད་ཀྱི་དོན་དུ་མྱུར་བ་མྱུར་བར་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ།  དེའི་ཕྱིར་དུ་ལམ་ཟབ་མོ་བླ་མ་ལྷའི་རྣལ་འབྱོར་གྱི་སྒོ་ནས་བྱང་ཆུབ་ལམ་གྱི་རིམ་པའི་ཁྲིད་བསྒོམ་པ་ལ་འཇུག་པར་བགྱིའོ།  ། ད་ལྟ་ལམ་རིམ་མི་བསྒོམ་ཀྱང་མ་འོངས་པ་ན་བསྒོམ་རྒྱུ་ཡིན་པ་ལ་བསམ་བློ་བཏང་བས་ཆོག། ཞེས་ལན་གསུམ་ཙམ་བྱ།  དེ་ཡན་ཆད་( ༢༣༩ )སྐྱབས་འགྲོ་སེམས་བསྐྱེད་ལ་རེ་ཞིག་སྦྱངས་ཏེ་ཐུན་དངོས་གཞི་དང་ཐུན་མཚམས་བྱས་ན་ལེགས།  འོན་ཀྱང་ཡན་ལག་བདུན་པ་སོགས་མདོར་བསྡུས་བྱེད་འདོད་ན།  ཚོགས་ཞིང་གསལ་བཏབ་པ་དེ་ག་རང་ལ་དམིགས་ནས་ཡེ་ཤེས་པ་སྤྱན་འདྲེན་པའི་དམིགས་པ་བྱས་ཏེ།   མ་ལུས་སེམས་ཅན་ཀུན་གྱི་མགོན་གྱུར་ཅིང་།  ། བདུད་སྡེ་དཔུང་བཅས་མི་བཟད་འཇོམས་མཛད་ལྷ།  ། དངོས་རྣམས་མ་ལུས་ཡང་དག་མཁྱེན་གྱུར་པའི།  ། བཅོམ་ལྡན་འཁོར་བཅས་གནས་འདིར་གཤེགས་སུ་གསོལ།  ། ཞེས་ཡེ་ཤེས་པ་དཔག་ཏུ་མེད་པ་བྱོན་ནས་ཚོགས་ཞིང་རྣམས་ལ་ཐིམ་པར་བསམ།  དེ་ནས་ཕྱག་འཚལ་བ་རྒྱས་པར་བྱེད་འདོད་ན་རབ།  ། དེ་མིན་ཡང་མདོར་བསྡུས་ཙམ་བྱེད་འདོད་ན་ལག་པ་ཐལ་མོ་སྦྱར་ནས།  ཕྱག་འཚལ་བའི་ཡན་ལག་ནི།  ཇི་སྙེད་སུ་དག་ཕྱོགས་བཅུའི་འཇིག་རྟེན་ན།  ། ཞེས་སོགས་ལུས་ངག་ཡིད་གསུམ་གྱིས་ཕྱག་འཚལ་བ་དང་།  མཆོད་པའི་ཡན་ལག་ནི།  མེ་ཏོག་དམ་པ་འཕྲེང་བ་དམ་པ་དང་།  ། ཞེས་སོགས་དངོས་སུ་བཤམས་པའི་མཆོད་པ་དང་།  ཡིད་ཀྱིས་མང་པོར་སྤྲུལ་པའི་མཆོད་པ་དང་།  འཇིག་རྟེན་ན་མཆོད་རྫས་གང་ཡོད་ཐམས་ཅད་འབུལ་བའི་མོས་པ་བྱེད།  དེ་ནས་བཤགས་པའི་ཡན་ལག་ནི།  ལྟུང་བཤགས་ལ་སོགས་པ་རྒྱས་པའམ།  དེ་མིན་ཀྱང་།  འདོད་ཆགས་ཞེ་སྡང་གཏི་མུག་དབང་གིས་ནི།  ། ཞེས་སོགས་སྔར་བསགས་ཀྱི་སྡིག་པ་ཐམས་ཅད་ལ་འགྱོད་སེམས་དྲག་པོ་བསྐྱེད་དེ་བསྒྲགས་པའི་སྒོ་ནས་བཤགས།  དེ་ནས་རྗེས་སུ་ཡི་རང་གི་ཡན་ལག་ནི།  ཕྱོགས་བཅུའི་རྒྱལ་བ་ཀུན་དང་སངས་རྒྱས་སྲས།  ། ཞེས་སོགས་རང་གཞན་སངས་རྒྱས་བྱང་སེམས་ཉན་ཐོས་རང་རྒྱལ་སུ་འདྲ་ཞིག་གིས་དགེ་བ་བྱས་ཀྱང་དེ་བཟང་སྙམ་དུ་དགའ་བ་བསྒོམ།  དེ་ནས་ཆོས་འཁོར་བསྐོར་བའི་ཡན་ལག་ནི།   གང་རྣམས་ཕྱོགས་བཅུའི་འཇིག་རྟེན་སྒྲོན་མེ་རྣམས།  ། ཞེས་སོགས་ཆོས་སྟོན་པ་གསོལ་བ་བཏབ།  དེ་ནས་མྱ་ངན་ལས་མི་འདའ་བར་གསོལ་བ་འདེབས་པའི་ཡན་ལག་ནི།   མྱ་ངན་འདའ་སྟོན་གང་བཞེད་དེ་དག་ལ།  ། ཞེས་སོགས་ཐམས་ཅད་ལ་ཞབས་བརྟན་ཕུལ།  དེ་ནས་བསྔོ་བའི་ཡན་ལག་ནི།  ཕྱག་འཚལ་བ་དང་མཆོད་ཅིང་བཤགས་པ་དང་།  ། ཞེས་སོགས་དེ་ལྟར་བསགས་པའི་དགེ་བ་ཅི་བསགས་པ་ཐམས་ཅད་འགྲོ་བ་སེམས་ཅན་ཐམས་ཅད་ཀྱི་དོན་དུ་བླ་ན་མེད་པའི་རྫོགས་བྱང་ཐོབ་པའི་རྒྱུར་བསྔོའོ་སྙམ་དུ་བསམ།  དེ་ནས་མཎྜལ་འབུལ་བ་ནི།  མཎྜལ་གྱི་སྟེང་དུ་ཚོམ་བུ་སོ་བདུན་མ་སོགས་བཀོད་དེ་གླིང་བཞི་གླིང་ཕྲན་རི་རབ་ཉི་ཟླ་རིན་ཆེན་བདུན་ལ་སོགས་པ་བདག་གཞན་ཀུན་གྱི་ལུས་ལོངས་སྤྱོད་དགེ་རྩ་དང་བཅས་པ་ཐམས་ཅད་ཀུན་ཏུ་བཟང་པོའི་མཆོད་སྤྲིན་གྱི་རྣམ་པར་ཡོད་པའི་མོས་པ་བྱས་ནས།  ཨ་བཛྲ་བྷུ་མེ་ཨཱཿཧཱུཾ།  ཞེས་སོགས་ཀྱིས་ཚར་གཅིག་གཉིས་གསུམ་ལ་སོགས་པ་གང་འདོད་འབུལ།  ཚོགས་ཞིང་རྣམས་ཀྱི་ཕྱག་ཏུ་ཕུལ་བས་བཞེས་ཏེ་ལོངས་སྤྱོད་པར་བསམ།  དེ་ནས་ཐོག་མར་བླ་མ་ལ་གསོལ་བ་འདེབས་པ་ནི།  ཐུབ་དབང་གི་མདུན་གྱི་དྲིན་ཅན་རྩ་བའི་བླ་མ་ལ་དམིགས་ནས།   དཔལ་ལྡན་རྩ་བའི་བླ་མ་རིན་པོ་ཆེ།  ། བདག་གི་སྤྱི་བོར་པད་ཟླའི་སྟེང་བཞུགས་ལ།  ། བཀའ་དྲིན་ཆེན་པོའི་སྒོ་ནས་རྗེས་བཟུང་སྟེ།  ། སྐུ་གསུང་ཐུགས་ཀྱི་དངོས་གྲུབ་སྩལ་དུ་གསོལ།  ། ཞེས་གསོལ་བ་བཏབ་པས་རྩ་བའི་བླ་མ་དེ་ལས་རང་འདྲ་གཉིས་པ་ཞིག་ཆད་ནས་རང་གི་སྤྱི་བོར་སིང་ཁྲི་པད་ཟླའི་སྟེང་དུ་བཞུགས་པར་བསམ།  ཡང་སྐུ་གསུང་ཐུགས་ཀྱི་དངོས་གྲུབ་སྩལ་དུ་གསོལ།  ། ཞེས་བླ་མ་ལ་གསོལ་བ་བཏབ་པས་སྐུ་ལས་བདུད་རྩི་བབས་ནས་བྱིན་རླབས་ཐོབ་བྱུང་སྙམ་པ་བྱེད།  དེ་ནས་བླ་མ་དང་མཉམ་དུ་ཚོགས་ཞིང་ལ་གསོལ་བ་འདེབས་པར་བསམ་ནས།  འདྲེན་པ་མཉམ་མེད་སྟོན་པ་བཅོམ་ལྡན་འདས།  ། ཞེས་སོགས་ཀྱིས་རྒྱ་ཆེན་སྤྱོད་བརྒྱུད་ཀྱི་བླ་མ་རྣམས་ལ་གསོལ་བ་འདེབས།  དེ་དག་གི་ཚེ་རྒྱ་ཆེན་སྤྱོད་བརྒྱུད་ཀྱི་བླ་མ་རྣམས་ཀྱི་སྐུ་ལས་བདུད་རྩི་དང་འོད་ཟེར་བྱུང་ནས་སྒྲིབ་པ་ཐམས་ཅད་དག། རྟོགས་པ་དང་བྱིན་རླབས་ཐོབ་བྱུང་སྙམ་པ་བྱེད།  ལོང་ཡོད་ཅིང་སྤྲོ་ན་ཤོ་ལོ་ཀ་རེ་ལ་ཚིག་རྐང་བཞི་རེ་ཡོད་པའི་བཞི་པ་གསོལ་བ་འདེབས་ཞེས་པ་དེ་ཚར་གཉིས་རེ་བྱེད།  དེ་ནས།   སྨྲ་བ་ཟླ་མེད་འདྲེན་མཆོག་ཤཱཀྱའི་ཏོག། ཅེས་སོགས་ཀྱིས་